SSENTEBE wa disitulikiti y’e Mukono Andrew Senyonga ne bakkansala ku lukiiko lwe olufuzi baalaze essanyu ery’ensusso eri ttiimu y’abawala esamba omupiira gw’ebigere ey’essomero lya Mukono High School olw’okuwangula empaka z’omupiirwa gw’abawala ogw’ebigere ezaabadde ziyindira e Kabale.
Mukono High School yawangudde Kawempe Muslim High School mu kusimulagana ppeneti 3 ku zziro oluvannyuma lw’okugwa amaliri mu ddakiika 90 nga teri ateebye munne.
Fauzia Najjemba, Marion Afoyo ne Rahman Namawejje be baateebye ppeneti za Mukono High, essomero lya bonnabasome erisangibwa mu kibuga ky’e Mukono.
Empaka zino eza Uganda Secondary Sports Association Ball games zaabadde ziyindira ku ssomero lya St. Mary’s College Rushorooza mu disitulikiti y’e Kabale.
Senyonga ttiimu eno yagyanirizza ku Jobia Hotel e Mukono ku Mmande n’abagabula eky’emisana. Ono era yeeyamye ku lwa kanso ya disitulikiti okwambaza ttiimu eno okuva ku jjaze, engatto, ne ttulaaka ssuuti ssaako okuwagiranga mu bintu ebirala bingi buli lw’enaabangako empaka z’egendamu.
Kyaddiridde omukulu w’essomero, Yekosofaati Mukwanya okutegeeza nti wadde ssomero lya gavumenti erirudde nga lukola bulungi mu by’emizannyo, babadde tebafuna buwagizi bwa disitulikiti nga bwe gutera okubeera mu disitulikiti endala.
Mukwanya yagambye nti kino kye bakoze kiggyewo ekifaananyi ekibadde kisiigibwa amasomero ga bonnabasome (USE) nti ga bonnabakone.
Ate omutendesi wa ttiimu, John Ssemuli yagambye nti empaka zino baazeefuze buli muntu n’abeewuunya wadde ng’abazannyibe batono mu mubiri era ng’oli bw’abalaba abanyooma.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn